Milí študenti!

V zmysle § 153 Zákona č. 245/2008 Z.z. (školský zákon) a Dohovoru o právach dieťaťa Vám predkladáme tento internátny poriadok, ktorý má usmerňovať Vašu výchovu a pobyt v školskom internáte.

Každé spoločenstvo ľudí potrebuje určité pravidlá a zákony, ktoré majú za cieľ spoločné dobro všetkých. Školský internát pri Katolíckom gymnáziu Š. Moysesa nie je a nechce byť iba inštitúciou, ktorá Vám zabezpečí ubytovanie a stravu. Našou snahou je viesť Vás v duchu katolíckej viery a morálky, vytvoriť spoločenstvo založené na vzájomnom porozumení a láske. To však nejde bez Vašej aktívnej účasti a spolupráce.

Veríme, že Vaši rodičia i Vy sami, ktorí ste prejavili dôveru našej škole i školskému internátu, takto chápete naše poslanie i svoje pôsobenie v tejto inštitúcii.

Ponuka duchovnosti, hodnotovej orientácie i zapojenie sa do bohatého života v našom školskom internáte je veľmi široká – závisí však iba od každého z Vás, koľko budete schopní a ochotní prijať.

Uvedomujeme si, že žiadne výchovné zariadenie nie je schopné v plnej miere nahradiť rodinu. Budeme sa však spoločne s Vami snažiť, aby pobyt v školskom internáte vytvoril čo najlepšie podmienky pre Váš duchovný, morálny, intelektuálny i telesný rozvoj.

Nech nám v tomto spoločnom diele pomáha Všemohúci Boh.

**Ciele nášho školského internátu:**

* snaha o rodinnú atmosféru a o vzájomné porozumenie a dôveru;
* budovať osobný vzťah každého jednotlivca k Bohu;
* sprostredkovať mladým ľuďom kresťanské hodnoty;
* naučiť sa žiť v spoločenstve a vzájomne spolupracovať;
* napomáhať všestranný rozvoj osobnosti;
* poskytnúť pomoc mladým ľuďom pri hľadaní životného povolania;
* vytvárať dobré podmienky pre štúdium;
* objavovať a podporovať individuálne schopnosti a zručnosti;
* trvale zabezpečovať všestrannú starostlivosť o študentov;
* viesť študentov k poriadku, čistote a hygiene;

**1. Práva študentov v školskom internáte**

Každý žiak prijatý do školského internátu (ďalej iba ŠI) je Božím dieťaťom, ľudskou osobou so svojou dôstojnosťou. Z toho mu vyplývajú tieto základné práva:

* na zodpovednú výchovu v duchu katolíckej viery a morálky
* na rovnoprávny prístup k výchove bez akejkoľvek diskriminácie
* na úctu k svojej osobe a zabezpečenie ochrany proti fyzickému, psychickému a sexuálnemu násiliu
* na ubytovanie a kvalitnú stravu
* zúčastňovať sa všetkých aktivít v ŠI (ak účasť na nich nie je obmedzená výchovným opatrením)
* byť vypočutý v prípade prerokovania porušenia internátneho poriadku,
* na slušné vyjadrenie svojho názoru vhodnou a primeranou formou
* používať vybavenie školského internátu v súlade s týmto poriadkom a podľa pokynov vychovávateľov
* na bezpečné, čisté a hygienické prostredie
* na pokojné a nerušené prostredie počas povinného štúdia i nočného pokoja
* v čase svojho osobného voľna prijímať s vedomím vychovávateľa návštevy rodičov, súrodencov, prípadne spolužiakov v priestoroch na to určených
* na vychádzku v popoludňajších hodinách, (ak nie sú obmedzené výchovným opatrením)
* šíriť v školskom internáte radosť, pokoj a lásku, a to isté očakávať i od ostatných

**2. Prijímanie, prepúšťanie a vylúčenie žiaka**

* školský internát našej školy je určený prednostne pre žiakov Katolíckeho gymnázia Š. Moysesa
* o prijímaní žiakov z iných stredných škôl v prípade voľného miesta rozhoduje riaditeľ školy
* o prijatí žiaka rozhoduje riaditeľ školy na základe prihlášky potvrdenej rodičmi alebo plnoletým žiakom
* prihlášku treba odovzdať najneskôr do konca mája predchádzajúceho šk. roka
* prihláška sa podáva každý školský rok a je platná na obdobie jedného školského roka.

Riaditeľ môže v priebehu školského roka zrušiť ubytovanie žiaka v ŠI:

* ak o to písomne požiadajú jeho rodičia alebo plnoletý žiak,
* ak sa bez vážneho dôvodu platba za ubytovanie omešká o dva a viac mesiacov,
* pre závažné alebo opakované porušenie vnútorného poriadku internátu na základe rozhodnutia riaditeľa školy.

Právo žiaka na ubytovanie v internáte zaniká dňom, kedy ukončil štúdium na gymnáziu.

Dôvodom na nepridelenie ŠI v nasledujúcom školskom roku je:

* ak v predchádzajúcom šk. roku žiak závažným spôsobom alebo opakovane porušoval internátny poriadok
* ak sa žiak v predchádzajúcom šk. roku sústavne nezúčastňoval na výchovnom programe ŠI
* absencia na internáte (viac ako 1/3 z celkového počtu nocí s výnimkou mimoriadne závažných rodinných a zdravotných dôvodov)

**3. Ubytovanie, stravovanie, platby**

* ubytovanie a stravovanie (v jedálni SPŠJM B. Bystrica) je zabezpečené vo všetky vyučovacie dni počas celého školského roka,
* ubytovanie sa platí mesačne, výšku poplatku stanovuje riaditeľ školy pre príslušný šk. rok,
* platbu je potrebné uhradiť do 25. dňa predchádzajúceho mesiaca,
* dni, v ktorých žiak z akýchkoľvek príčin ubytovanie nevyužije, sa za daný mesiac neodrátavajú,
* maturanti platia poplatok aj za mesiac máj,
* počas prázdnin a v dňoch mimo vyučovania, nie je možné ubytovať žiakov.

**4. Prítomnosť v školskom internáte, ospravedlňovanie**

* žiak nastupuje do ŠI zvyčajne v pondelok v čase od 7.00 - 8.30 hod. a opúšťa ŠI v posledný deň vyučovania (zvyčajne v piatok) najneskôr do 14,00 hod.
* v dňoch školského vyučovania sa žiak nezdržiava v ŠI v čase od 7,30 hod. do 13,00 hod.
* pri zdravotných ťažkostiach prechodného charakteru sa žiak s vedomím triedneho profesora zdržiava vo vyhradenom mieste v škole – na internáte môže zostať iba v prítomnosti vychovávateľa
* po skončení vyučovania (po 13,00 hod.) žiaci prichádzajú do ŠI
* žiak môže opúšťať ŠI v priebehu týždňa iba s povolením vychovávateľa na základe podpísanej priepustky
* z vážnych dôvodov môžu rodičia alebo plnoletý žiak písomne požiadať vychovávateľa o uvoľnenie zo ŠI na 1 – 2 dni, uvoľnenie na dlhšie obdobie schvaľuje riaditeľ školy
* dôvod nenastúpenia do ŠI v priebehu školského roka je povinný študent, resp. jeho rodičia oznámiť vychovávateľom vopred; najneskôr však do 18,00 hod. daného dňa na telefónnom čísle 048/4153087 alebo 048/4152950 – oznámenie spolužiakmi nie je platné.
* každú neprítomnosť v ŠI sú rodičia alebo plnoletý žiak povinní riadne ospravedlniť najneskôr v deň návratu študenta do ŠI.

**5. Výchovno-vzdelávacia činnosť a duchovná formácia**

* výchovno-vzdelávacia činnosť v ŠI sa orientuje podľa udalostí školského a cirkevného roka a programu v škole
* program činností pripravujú vychovávatelia v spolupráci s internátnou radou;
* výchova žiakov prebieha vo výchovných skupinách s maximálnym počtom 24 žiakov v zmysle učenia katolíckej Cirkvi a základných princípov kresťanskej morálky – jej hlavným cieľom je vytváranie spoločenstva založeného na spoločnej viere a vzájomnej láske;
* každý žiak má právo i možnosť aktívne sa zúčastňovať sv. omše a každodenných spoločných modlitieb, ktoré môžu byť pre žiakov zdrojom duchovného obohatenia
* v ŠI je výchova zameraná na zodpovedné sebavzdelávanie, sebaovládanie, všestranné rozvíjanie nadania, tvorivosti a špecifických schopností každého jednotlivca
* súčasťou výchovného procesu je i vytváranie podmienok pre záujmovú činnosť a aktívne využívanie voľného času.

**6. Celodenný režim školského internátu, týždenný plán**

**Ráno**

* budíček 6,30 hod.
* ranná hygiena, príprava do školy a raňajky 6,45 - 7,30 hod.
* možnosť svätej omše vo štvrtok a piatok 7,15 - 7,30 hod. a v stredu o 8,00 hod.
* odchod z internátu do školy 7,30 hod.

**Popoludní**

* príchod zo školy do ŠI od 13,00 hod.
* obed 12,35 hod. - 15,00 hod. (podľa vyučovania)
* voľný čas a aktivity 14,00 hod - 16,00 hod.
* 16,00 – 18,00 štúdium (okrem utorka, kedy sú vychádzky už od 17,00)
* večera 18,00 hod. - 19,00 hod. (prípadne iné osobné aktivity)
* v pondelok možnosť zúčastniť sa internátnej sv. omše o 20,00 hod. v kaplnke školy a v utorok mládežníckej sv. omše o 18,00 v katedrále
* individuálne štúdium od 19,00 hod. do 21,00 (prípadne medziinternátne aktivity, doučovanie v rámci internátu, športové aktivity v telocvični a individuálne záujmy)
* 21,00 hod. - večerná spoločná modlitba
* 21,30 hod. večierka
* nočný pokoj od 22,00 hod. do 6,30 hod.

**Aktivity:**

* Športové aktivity:
  + futbal
  + volejbal
  + basketbal
  + posilňovňa
* internet
* kreatívne ponuky:
  + výroba rôznych darčekov
  + výzdoby podľa ročného obdobia a sviatkov
* hudobné aktivity:
  + spev
  + hra na klavíri
  + hra na gitare
* spoločenské hry
* účasť na charitatívnych a komunitných aktivitách
* jazykové kurzy
* príprava spoločenského programu pri rôznych príležitostiach v priebehu šk. roka

Študenti môžu navštevovať jazykovú, tanečnú a hudobnú školu v meste a zároveň sa zúčastňovať na iných športových aktivitách. Je však nutné doniesť potvrdenie od rodičov a z kurzu.

**7. Povinnosti žiaka:**

* každý študent musí do 7,00 hod. vstať
* svoju izbu pri odchode do školy zanecháva upratanú (upraví si posteľ, uprace písací stôl, vyvetrá, zhasne svetlo, vynesie smeti...) – vychovávatelia pravidelne kontrolujú a bodujú izby
* do školy prichádza žiak po raňajkách najneskôr do 7,55 hod.
* do 21,30 hod. musí byť ukončená večerná hygiena, od 22,00 hod. platí nočný pokoj
* všetci študenti dbajú na poriadok
* vo štvrtok je upratovanie – určený žiak, ktorý má službu, povysáva chodbu, vyčistí chladničku, kuchynku, mikrovlnnú rúru
* spoločné miestnosti, napr. kuchynku, sporák musia žiaci zanechať v poriadku
* pri odchode zo ŠI musí každý žiak nahlásiť vychovávateľovi odchod a ten ho zapíše do priepustkovej knižky, ktorú raz týždenne kontrolujú a podpisujú rodičia
* večerné štúdium po 22,00 hod. sa môže využívať len vtedy, keď žiak zodpovedne využil čas povinného a individuálneho štúdia v príslušnom dni. Každý žiak musí mať súhlas vychovávateľa.
* večerné štúdium pre 2. a 3. ročník je max. do 22,30 hod.; pre maturantov do 23,00 hod.
* počas sv. omše alebo modlitby tí, ktorí sa ich nezúčastňujú, zachovávajú pokoj a nerušia ich priebeh
* v čase určenom na štúdium žiaci svojím správaním nevyrušujú a neobmedzujú ostatných žiakov (návštevy, počúvanie hudby...)
* každá návšteva na internáte sa musí nahlásiť u vychovávateľa - rodičia a súrodenci žiaka môžu prísť vždy, ostatné návštevy iba mimo študijného času
* chlapci a dievčatá z internátu sa môžu navzájom navštevovať iba s vedomím vychovávateľa - na spoločné stretávania slúžia spoločenské miestnosti, nie izby.
* televízia sa môže pozerať iba po dohode s vychovávateľom
* v celom objekte internátu sa žiaci musia prezúvať
* mobilný telefón a počítač sa môže používať do 22,00 hod.
* v prípade, že neplnoletý žiak chce v rámci osobného voľna cestovať ako spolujazdec s dospelou osobou (napr. dospelým spolužiakom) v osobnom dopravnom prostriedku, musí mať písomný súhlas rodiča (v neočakávaných príležitostných prípadoch prostredníctvom SMS od rodiča).

**8. Žiakom sa zakazuje:**

* spať na inej izbe, ako mu bola pridelená, bez vedomia vychovávateľov
* pribíjať klince do steny, lepiť plagáty na stenu, premiestňovať nábytok
* používať vlastné elektrospotrebiče - výnimku tvoria sušič vlasov, rádio, holiaci strojček a nabíjačka na mobil, prípadne vlastný notebook alebo tablet po dohode s vychovávateľom
* manipulovať v celom priestore internátu s otvoreným ohňom
* nosiť na internát nevhodné knihy a časopisy, nevhodné filmy a hudbu
* po 21,30 hod. alebo ukončení večerného štúdia vchádzať do iných izieb
* po 22,00 hod. svietiť na izbe, sprchovať sa, hlasno sa rozprávať alebo inak rušiť nočný pokoj
* nosiť na internát, prechovávať a užívať nelegálne drogy, alkoholické nápoje a fajčiť. Porušenie zákazu bude riaditeľ školy riešiť ako hrubé porušenie školského poriadku. Škola je povinná oznámiť obci požitie alkoholického nápoje alebo inej návykovej látky osobou maloletou do 15 rokov alebo mladistvou do 18 rokov
* prinášať na internát veci ohrozujúce zdravie a život,
* nosiť oblečenie alebo doplnky, na ktorých sú zobrazené symboly spojené s extrémistickými hnutiami alebo vyzývajúce k extrémizmu a neznášanlivosti, symboly znevažujúce kresťanstvo a symboly propagujúce užívanie návykových látok.

**9. Starostlivosť o bezpečnosť, zdravie a majetok**

Každý žiak sa pri nástupe do ŠI dôkladne oboznámi s internátnym poriadkom i poučením o ochrane zdravia, bezpečnosti a systémom požiarnej ochrany. Príslušný vychovávateľ o tom vedie písomnú evidenciu.

* žiaci chránia svoje zdravie i zdravie iných
* v prípade prenosnej choroby  v rodine sú povinní túto skutočnosť oznámiť a doložiť lekárskym  potvrdením.
* každý žiak je povinný pri nástupe do ŠI (na začiatku šk. roka) doniesť potvrdenie  o zdravotnom stave.
* študenti sú povinní oznámiť vychovávateľom akýkoľvek úraz či  ochorenie, ako aj dlhodobé užívanie liekov.
* chorí žiaci odchádzajú do domáceho liečenia
* žiaci chránia svoj majetok i majetok ŠI. Akékoľvek poškodenie, poruchu  zariadenia či skutočnosti ohrozujúce zdravie a bezpečnosť sú povinní  ihneď nahlásiť vychovávateľovi.
* na konci školského roka sa každá izba jednotlivo odovzdáva vychovávateľovi. Poškodené a stratené položky uhradia rodičia žiaka.

**10. Výchovné opatrenia:**

Za porušenie internátneho poriadku môže byť žiak postihnutý podľa závažnosti priestupku týmito opatreniami:

1. ústne napomenutie vychovávateľom,
2. zápis priestupku do osobného záznamu,
3. písomné upozornenie rodičov
4. pokarhanie vychovávateľom
5. riaditeľské pokarhanie
6. podmienečné vylúčenie zo ŠI spravidla do konca školského roka
7. okamžité vylúčenie zo ŠI a strata možnosti ubytovania do konca štúdia O udelení opatrení pod bodom e – g rozhoduje riaditeľ po prerokovaní na pedagogickej rade.

O výchovných opatreniach je vychovávateľ povinný informovať rodičov a triedneho profesora žiaka a aktívne sa podieľať na odstraňovaní negatívnych javov.

Okamžité vylúčenie zo ŠI sa vzťahuje na tieto obzvlášť závažné porušenia disciplíny:

* šikanovanie iných študentov, fyzický alebo psychický nátlak či vydieranie,
* krádež alebo vážny priestupok proti mravnosti,
* opakovane obzvlášť drzé a arogantné správanie sa k vychovávateľom a pracovníkom ŠI,
* prechovávanie, používanie a distribúcia drog, alkoholu a cigariet,
* propagácia deštruktívnych siekt a účasť v nich,
* návšteva chlapcov na dievčenských a dievčat na chlapčenských izbách v čase od 21,30 hod. do 7,30 hod.
* vylúčenie zo ŠI je možné aj za opakované menej závažné porušovanie internátneho poriadku v prípade, že ani po udelení výchovného opatrenia nedošlo k náprave.

V Banskej Bystrici, dňa

Mgr. Ľubomír Kopál, riaditeľ školy